|  |  |
| --- | --- |
| KOHLMANN MÁRK  Meteorológus MSc, 3. félév  Eötvös Loránd Tudományegyetem Természettudományi Kar |  |

Témavezetők:

|  |
| --- |
| Kolláth Kornél  főtanácsos, Országos Meteorológiai Szolgálat |
| Matyasovszky István  docens, ELTE TTK Meteorológiai Tanszék |

Konvektív paraméterek vizsgálata modellanalízisek alapján

A hazai szinoptikus és veszélyjelzési gyakorlatban napjainkban már igen elterjedt használatnak örvendenek a múlt század közepétől folyamatosan bevezetett konvektív paraméterek és indexek, melyek az adott szinoptikus helyzet objektív, gyors és egyszerű, bár sokszor nem megbízható kiértékelését teszik lehetővé annak tükrében, hogy a légkör adott és várható állapota mennyire segíti, vagy épp gátolja konvekció kialakulását, tartós fennmaradását.

Munkánk során az Országos Meteorológiai Szolgálat munkatársai által kifejlesztett és a 2005-2011-es időszak zivatarszezonjára (ápr.-aug.) lefuttatott, ECMWF mezőkből konvektív paramétereket számoló program eredményfájljaira, valamint a 2008-2012-es időszakra rendelkezésre álló 15 perces felbontású radaradatokra támaszkodunk. Az adatbázisra egy olyan algoritmust fejlesztettünk ki, melynek segítségével könnyen kinyerhetjük egy megadott feltételkeret mellett a vizsgálni kívánt konvektív paraméter-intervallumok együttes teljesülésének időpontjait, radaradatokkal összevetve.

A TDK dolgozat célja (az algoritmusra támaszkodva) kutatásra ill. oktatásra is felhasználható referencia-esettanulmányok készítése. A referenciatanulmányok nagyrészt a konvektív paraméterekre vonatkozó, beható nemzetközi és hazai kutatások alapján meghatározott intenzitási kategóriáknak megfelelő helyzeteket, valamint a kevésbé tipikusnak tekintett, ám markáns eseteket vennék alapul. Ezúton lehetőség nyílik a gyakorlatban kevesebbet használt konvektív paraméterek hazai körülmények közötti vizsgálatára, a paraméterek közötti statisztikai összefüggések feltárására, valamint a fent említett kategorizálás Magyarországi esetekre történő (felül)vizsgálatára.

Hosszabb távú céljaink között szerepel a zivatarvonalak és zivatarláncoknak kedvező környezetek vizsgálata, valamint egy figyelmeztető térkép elkészítése, mely az adott potenciálisan zivataros helyzet veszélyességét és járulékos jelenségeit (pl. heves zivatar, flash-flood) kategorizálja régiós szinten .